OPB, 5 teden (20.4.-24.4.2020)

**GIBALNE IGRE V NARAVI**

Pozdravljeni. Upam, da ste zdravi in se imate lepo. Danes je pred vami nekaj zanimivih nalog v naravi.

Na sprehod se odpravite s svojo družino.

 

**Hoja preko palic z zavezanimi očmi**

Več palic postavimo tako, da stojijo v medsebojni razdalji 50 cm. Igralec z zavezanimi očmi prestopa palice. Ugotovimo, kdo je premaknil manj palic.

Za zabavo: zadnjemu igralcu poberemo vse palice.

**Nošenje palice na različne načine**

Palico nosimo v navpičnem položaju tako, da nam sloni na dlani, na prstu, na kolenu, na čelu, …

Palico je potrebno prenesti čez določeno razdaljo.

**Zrcala**

Poišči si par. Med gibanjem drugi v paru ponavlja za prvim. Potem vloge zamenjamo.

**Žabji boj**

Žabe čepe poskakujejo in skušajo z udarci z odprtimi dlanmi s pokrčenimi rokami druga drugo spraviti iz ravnotežja. Tekmovalec, ki je izgubil ravnotežje, se usede na tla. Poraženec je tisti, ki se od desetih poskusov večkrat usede na tla.

**Kačji kralj**

Kačji kralj prime na enem koncu nekaj metrov dolgo vrvico in jo vleče s hitrimi gibi, tako da se zadnji konec zvija kot kača. Komur se posreči stopiti na kačji rep, postane novi kačji kralj.

**RECEPTI**

Na travniku lahko nabereš regratove cvetove, doma pa s pomočjo staršev pripraviš

**REGRATOV MED.**



Potrebuješ:

* 300 g regratovih cvetov,
* 300 g sladkorja.

**POSTOPEK**

* Rumene regratove cvetove nabereš v suhem in toplem vremenu, v sredini dneva, ko so cvetovi popolnoma odprti.
* Rumeni del cveta ločiš od zelene cvetne čašice.



* Pripraviš si sladkor in velik steklen kozarec.
* Sedaj v kozarec nasuješ plast sladkorja, čez daš plast regrata (samo rumeni del cveta), ponovno sladkor,…
* Zaključiš s plastjo sladkorja.
* Kozarec dobro zapreš in ga postaviš na sonce.
* Ko se sladkor stopi, vsebino precediš ( najbolje skozi gazo) in ob tem dobro stisneš cvetove.
* Naliješ ga v kozarce.
* Med hraniš v dobro zaprtem kozarcu v hladnem in temnem prostoru.



**USTVARJANJE**

Poslikava kamenčkov je lahko zabavna dejavnost v prostem času, tako za majhne kot velike, hkrati pa s tem dobimo čudovito dekoracijo.

Potrebuješ kamenčke, čopič, barvo ali flomaster.

**Navodila za delo**

* Na sprehodu v naravi naberi kamenčke različnih oblik.
* Očisti jih z vodo ter pusti, da se posušijo.
* Pobarvaj jih z barvami ali s flomastri, nanje lahko napišeš tudi lepe misli.
* Po želji kamenček polakiraš.

**Ideje za ustvarjanje**



  

**SMEH JE POL ZDRAVJA**

SMEH

»Miha, ne moreš spati v razredu!« se razjezi učiteljica. »Imate prav, gospa učiteljica, ne morem spati, ker govorite preglasno.«

DVE DVOJKI

Jurček pride iz šole z obvestilom o ocenah in se hudo zjoče. »Zakaj pa jokaš?« ga vpraša babica. »Dobil sem dve dvojki!« »No, saj jih boš lahko popravil.« »Sem že poskušal, pa ne gre, ker sta napisani s kemičnim svinčnikom.«

**KONČNO**Očka sinu bere pravljico, da bi zaspal. Pol ure pozneje v spalnico pokuka mama in vpraša:
»Je končno zaspal?«
»Je, končno,« odvrne sinek.

Sporočila ali fotografije lahko pošljete na spletni naslov:

danica.novotnik@gmail.com

Želim vam veliko veselja pri igrah in ustvarjanju.